Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1076

b) Alternatív távközlési szolgáltatások Alapvetően meg fog változni a beszédcélú és nem beszédcélú, valamint a keskenysávú és a szélessávú szolgáltatások aránya. A beszédcélú szolgáltatások várhatóan a jövőben is meghatározóak lesznek, tekintettel azonban az informatika rohamos fejlődésére és a médiák iránti igény bővülésére a nem kizárólagosan beszédcélú szolgáltatások részaránya növekedni fog. Megnövekszik a bérelt vonali szolgáltatások nyújtása iránti igény, bővül az értéknövelt szolgáltatások köre és egyes területeken a szolgáltatók száma. A bővülő igény, a monopólium spontán fennmaradásának veszélye a liberalizált piacon, valamint a piaci árak kialakulásának szükségessége már most kívánatossá teszik, hogy párhuzamos távközlési infrastruktúra épüljön ki Magyarországon. Ezen az úton biztosítható az alacsonyabb bérelt vonali ár és új szolgáltatók piacra lépése a hálózatokhoz való könnyebb hozzáféréssel. Az alternatív szolgáltató szükségessége jó lehetőséget ad az állami tulajdon hasznosítására, az — elsősorban nemzetbiztonsági szempontok miatt — tartósan állami résztulajdonban maradó Antenna Hungária és a MÁV távközlési infrastruktúrájának felhasználásával. Az Antenna Hungária piaci pozícióit, illetve a piaci folyamatokban való részvételének anyagi feltételeit a cég privatizációjával lehet és kell megteremteni. A privatizáció elmaradása esetén az Antenna Hungáriának nem lenne meg a műsorszóráson kívüli távközlési szolgáltatói pozíciók megpályázáshoz, illetve elnyeréséhez szükséges anyagi fedezete és tevékenysége a bizonytalan volumenű műsorszórásra és szétosztásra korlátozódna. A vázolt intézkedések sikeres végrehajtása esetén a magyarországi távközlési piac szereplői 2002 után globálisan 3 nagy csoportba tartozhatnak: — MATÁV Rt., a piac 60—70%-át lefedve, — az ún. alternatív távközlési szolgáltató vagy szolgáltatók szövetsége, mely állhat az Antenna Hungária infrastruktúráját működtető AH Holdingból és a MÁV távközlési infrastruktúráját működtető PanTel-ből továbbá az üzleti érdekből ezekhez várhatóan kapcsolódó helyi koncessziós társaságokból, — az elsősorban adatátviteli, Internet és kábeltelevíziós szolgáltatásokat nyújtó egyéb távközlési szolgáltatók, melyek a piac 5—10%-át fedik le. Az „alternatív” és „egyéb” szolgáltatók ütőképes versenytárs megjelenést jelenthetik a domináns távközlési szolgáltató számára az információ átviteli piacon. Az így kialakuló alternatív infrastruktúra és az arra épülő szolgáltatási piac lehetővé teszi az előfizetők számára a felhasználói igények szerinti választást a szolgáltatók és a szolgáltatások között. Ez a választási lehetőség ki fog terjedni — a felhasználói sajátosságok érvényesítése mellett — az önkormányzati, kormányzati és más államhatalmi, igazságszolgáltatási szervekre is.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes